അണ്ടര്പാസില്ല, ഇൗഞ്ചയ്ക്കലില് ഓവര്ബ്രിഡ്ജ് തിരുവനന്തപുരം: പ്രദേശവാസികളുടെ എതിര്പ്പിനെ തുടര്ന്ന് ഉപേക്ഷിച്ച അണ്ടര്പാസിന് ബദലായി ഈഞ്ചയ്ക്കലില് ഓവര്ബ്രിഡ്ജ് ഒരുങ്ങുന്നു. ഇതിന്റെ പ്രാരംഭഘട്ട ചര്ച്ചകള്ക്ക് തുടക്കമായി. നാഷണല് ഹൈവേ അതോറിട്ടിക്കാണ് ഇവിടത്തെ നിര്മാണച്ചുമതല. അണ്ടര്പാസിന് പകരം ഓവര്ബ്രിഡ്ജെന്ന സര്ക്കാര് നിര്ദ്ദേശം അംഗീകരിക്കുന്നതുമായി ബന്ധപ്പെട്ടുള്ള ചര്ച്ചകള് ഉദ്യോഗസ്ഥതലത്തില് പുരോഗമിക്കുകയാണ്. ഇൗഞ്ചയ്ക്കലില് അണ്ടര്പാസിനുള്ള അനുമതി ഇപ്പോഴും നിലവിലുണ്ടെങ്കിലും ജനങ്ങളുടെ എതിര്പ്പുയര്ന്നതോടെയാണ് ഇത് വേണ്ടെന്നുവച്ചത്. അണ്ടര്പാസ് നിര്മാണം വെള്ളക്കെട്ടുണ്ടാക്കും എന്നതായിരുന്നു ജനങ്ങളുടെ തടസവാദം. വെള്ളം ഒഴുകിപ്പോകാനുള്ള തോടുകള് അടയ്ക്കാന് ദേശീയപാത അതോറിട്ടി ശ്രമിച്ചെന്നും ആരോപണമുണ്ടായിരുന്നു. ഇതോടെയാണ് പുതിയ നിര്ദ്ദേശം സംസ്ഥാന സര്ക്കാര് ദേശീയപാതാ അതോറിട്ടിക്ക് മുന്നില്വച്ചത്. അഴിക്കുംതോറും മുറുകുന്നു നഗരത്തില് ഏറ്റവും കൂടുതല് ഗതാഗതക്കുരുക്ക് അനുഭവപ്പെടുന്ന ജംഗ്ഷനാണ് ഈഞ്ചയ്ക്കല്. ഇവിടെ അണ്ടര്പാസോ ഓവര്ബ്രിഡ്ജോ ഇല്ലെങ്കില് സ്ഥിതി കൂടുതല് സങ്കീര്ണമാകുമെന്നാണ് വിദഗ്ദ്ധര് ചൂണ്ടിക്കാണിക്കുന്നത്. പൊതുവേ ധാരാളം വാഹനങ്ങള് കടന്നുപോകുന്ന ഈഞ്ചയ്ക്കലില് ചാക്ക പാലവും ബൈപ്പാസും ഗതാഗതത്തിന് തുറന്നതോടെ കുരുക്ക് വര്ദ്ധിച്ചു. ഏറെ ദുരിതം നിലവില് ഈഞ്ചയ്ക്കലിലുള്ള സിഗ്നല് ലൈറ്റുകളും ട്രാഫിക് പൊലീസും ഗതാഗത നിയന്ത്രണത്തിന് മതിയാകാത്ത സ്ഥിതിയാണ്. പടിഞ്ഞാറേക്കോട്ട, വള്ളക്കടവ്, അട്ടക്കുളങ്ങര ബൈ പാസ് എന്നീ റോഡുകളിലെല്ലാം വാഹനങ്ങള് മണിക്കൂറുകളോളം കുടുങ്ങിക്കിടക്കുന്ന അവസ്ഥയാണ്. കരമനയില് നിന്ന് ഈഞ്ചയ്ക്കലിലേക്കുള്ള അട്ടക്കുളങ്ങര ബൈപാസാണ് ചാലയിലേക്കെത്തുന്ന വാഹനങ്ങളും ആശ്രയിക്കുന്നത്. ബൈപാസ് പൂര്ത്തിയായതോടെ ഇതര സംസ്ഥാനങ്ങളില് നിന്നെത്തുന്ന ചരക്ക് വാഹനങ്ങളും ഈഞ്ചയ്ക്കല് വഴിയാണ് കടന്നുപോകുന്നത്. അണ്ടര് പാസില്ലാത്തതിനാല് ബൈപ്പാസ് വഴിയെത്തുന്ന വാഹനങ്ങള്ക്ക് ഇരുഭാഗത്തേക്കും തിരിഞ്ഞ് നഗരത്തിലേക്ക് കടക്കാന് ഏറെസമയം വേണ്ടിവരുന്നു. ഇൗഞ്ചയ്ക്കലിലെ തിരക്ക് കുറയ്ക്കാനുള്ള അണ്ടര്പാസ് സാദ്ധ്യമാകില്ല. പ്രാദേശിക സഹകരണം ലഭിക്കാതെ എങ്ങനെ പദ്ധതി ആരംഭിച്ച് പൂര്ത്തിയാക്കാനാകും. സര്ക്കാരുമായി ചര്ച്ചകള് നടക്കുന്നു. കൂടുതല് കാര്യങ്ങള് പിന്നാലെ പറയാം. നാഷണല് ഹൈവേ അതോറിട്ടി അധികൃതര് അണ്ടര്പാസ് വേണ്ടെന്നുവച്ച സാഹചര്യത്തില് ഓവര്ബ്രിഡ്ജ് നിര്മ്മിക്കണമെന്ന ആവശ്യം സര്ക്കാര് നാഷണല് ഹൈവേ അതോറിട്ടിക്ക് മുന്നില് വച്ചു. ഇതിന് മുന്നോടിയായി എന്.എച്ച്.എ.ഐ ഉദ്യോഗസ്ഥരുമായി സംസാരിച്ചിരുന്നു. ശുഭപ്രതീക്ഷയാണുള്ളത്. മന്ത്രി അഡ്വ.ആന്റണി രാജു കാര്യങ്ങള് വിശദമായി പഠിച്ചതിന് ശേഷം മറുപടി പറയാം. ജില്ലയുടെ വികസനത്തിന് ഉതകുന്ന ഒരു കാര്യത്തിനോടും എതിരഭിപ്രായമില്ല. ശശിതരൂര് എം.പി